《雪夜戏玉侯》
宋代·李彭

望舒离金虎，晚雨幻玉沙。触楹势颇疾，打窗风正斜。

西家有胜士，梦回笔生花。孺人近行迈，章江驻云车。

银屏拥绛桃，绣帐戏兰牙。暂停短辕驭，清欢春思赊。

陋巷笑短李，柴门蓬藋遮。裋褐对孟光，冰柱吟刘叉。

想君独乐时，觅句剩欲誇。脉脉无由语，疏林集暝鸦。

作者简介：李彭，约公元一o九四年前后在世，字商老，南康军建昌（今江西永修县）人，江西诗派诗人。生卒年均不详，约宋哲宗绍圣初前后在世。博览群书，诗文富赡，为江西派大家。曾与苏轼、张耒等唱和。甚精释典，被称为“佛门诗史”。生平事迹不可考。